TTA รุกขยายธุรกิจชิปปิ้งในภูมิภาคเอเชีย มองการเข้าสู่ AEC ส่งผลดีต่อธุรกิจชิปปิ้ง
TTA รุกขยายธุรกิจชิปปิ้งในภูมิภาคเอเชีย มองการเข้าสู่ประชาคมอาเซียนส่งผลดีต่อธุรกิจชิปปิ้ง เนื่องจากจะมีการค้า-ขายระหว่างประเทศสูงขึ้น
24 ก.ย. 2558

นายเฉลิมชัย มหากิจศิริ กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย เอเยนต์ซีส์ จำกัด (มหาชน) หรือ TTA เปิดเผยว่า บริษัทจะหันมาโฟกัสการขยายธุรกิจชิปปิ้งบนพื้นที่ยุทธศาสตร์ในภูมิภาคเอเชีย
โดยเห็นว่าการเข้าสู่ประชาคมเศรษฐกิจอาเซียน (AEC) จะส่งผลดีต่อธุรกิจชิปปิ้ง เพราะการค้าขายระหว่างประเทศจะเพิ่มสูงขึ้นอย่างมาก โดยวางตำแหน่งให้สิงคโปร์เป็น Hub สำหรับการหาลูกค้าและการตลาด และตั้งเป้าจะมองหาบุคลากรในส่วนนี้เพิ่มขึ้นอีกภายในสิ้นปี 58 ในขณะที่ประเทศไทยจะทำหน้าที่เป็น Hub สำหรับการบริหารจัดการกองเรือโทรีเซน ชิปปิ้งทั้งหมด
“เรามั่นใจว่า ด้วยยุทธวิธีการสร้าง Hub ด้านการตลาดและด้านปฎิบัติการดังกล่าว จะช่วยเพิ่มประสิทธิภาพในการบริหารจัดการกองเรือ ลดต้นทุนค่าใช้จ่ายและรองรับความต้องการใช้บริการขนส่งทางเรือของลูกค้าในพื้นที่ยุทธศาสตร์ในอาเซียน และในพื้นที่ยุทธศาสตร์การค้าแห่งอื่นๆ ได้ทั่วโลก”นายเฉลิมชัย กล่าว
สำหรับปัจจัยที่สนับสนุนให้บริษัทปรับกลยุทธ์ด้วยการหันมามุ่งเน้นการขยายธุรกิจในภูมิภาคเอเชีย โดยเฉพาะ AEC มากขึ้น มาจากการที่กลุ่มประเทศ AEC มีประชากรวัยแรงงานเป็นจำนวนมาก และมีอัตราการเติบโตของชนชั้นกลางมากขึ้น รวมถึงมีแหล่งทรัพยากรอันอุดมสมบูรณ์  โดยเฉพาะแหล่งพลังงาน เพราะหลายประเทศเพิ่งเริ่มเปิดประเทศ และกำลังอยู่ในระยะของการเร่งพัฒนาเศรษฐกิจและโครงสร้างพื้นฐาน  ซึ่งจะมาพร้อมกับการสร้างสาธารณูปโภคต่างๆ  เพื่อให้ทัดเทียมและแข่งขันได้ 
ยกตัวอย่างเช่น  แหล่งทรัพยากรอันอุดมสมบูรณ์และการเร่งพัฒนาเศรษฐกิจและเปิดประเทศ ทำให้พม่าต้องใช้พลังงานมากขึ้น จึงมีโอกาสทางธุรกิจด้านพลังงานที่เปิดกว้าง ทั้งในส่วนของธุรกิจต้นน้ำ ที่เกี่ยวข้องกับการการสำรวจและผลิต  ตลอดจนธุรกิจกลางน้ำ เช่น ระบบสายส่ง การวางท่อ รวมถึงก่อสร้างและโลจิสติกและธุรกิจปลายน้ำที่เกี่ยวกับโรงกลั่นและการขายปลีกน้ำมัน เช่นเดียวกับประเทศลาว ที่นับเป็นความท้าทายใหม่ของบริษัทในการเข้าไปลงทุน
นอกจากนี้เอเชียยังเป็นภูมิภาคที่มีการเจริญเติบโตสูงมาก  มีประเทศพัฒนาแล้ว และประเทศเกิดใหม่หลายๆ แห่ง เช่น จีน อินเดีย ญี่ปุ่น สิงคโปร์ เกาหลี หรือมาเลเซีย  ขณะที่ผู้บริโภคในประเทศเหล่านี้มีระดับรายได้สูงขึ้นและมีอัตราการเติบโตของชนชั้นกลางมากขึ้น
“เอเชียและ AEC เป็นพื้นที่ยุทธศาสตร์ที่มีศักยภาพมาก และ TTA ก็เชื่อมั่นว่า ด้วยประสบการณ์ ความเชี่ยวชาญที่เราคุ้นเคยกับภูมิภาคนี้ จะทำให้เรามีโอกาสที่ “มากกว่า” อย่างไรก็ตาม การขยายการลงทุนของ TTA จะเป็นไปอย่างระมัดระวัง โดยเฉพาะในภาวะที่เศรษฐกิจตกต่ำทั่วโลก โดย TTA จะรอโครงการที่เหมาะสม”นายเฉลิมชัย กล่าว
สำหรับธุรกิจที่อยู่ในโฟกัสของบริษัทนั้น จะครอบคลุมธุรกิจที่เกี่ยวข้องกับสาธารณูปโภคต่างๆ เช่น คมนาคม โทรคมนาคม ธุรกิจพลังงานทางเลือก ธุรกิจที่เกี่ยวข้องกับเทคโนโลยี และธุรกิจที่เกี่ยวข้องกับอาหารและเครื่องดื่ม ทั้งในประเทศและต่างประเทศ